b'\n_START_ARTICLE_\nSani Be\xc4\x8dirovi\xc4\x87\n_START_SECTION_\nKlubska kariera\n_START_PARAGRAPH_\nBe\xc4\x8dirovi\xc4\x87 je za\xc4\x8del kariero v doma\xc4\x8dem klubu KK Bistrica. Pred sezono 1996-97 je prestopil v Maribor Ovne. \xc5\xbde po eni sezoni je prestopil v _NEWLINE_Pivovarno La\xc5\xa1ko, kjer je pod vodstvom trenerja in kasnej\xc5\xa1ega selektorja Ale\xc5\xa1a Pipana zelo hitro napredoval. Kot enega najve\xc4\x8djih talentov slovenske ko\xc5\xa1arke ga je hitro opazil trener Union Olimpije Zmago Sagadin in ga pred sezono 1999/2000 pripeljal v klub. V prvi sezoni je bil ve\xc4\x8dino \xc4\x8dasa menjava branilskemu paru Zdovc - Jasikevi\xc4\x8dius. Po njunem odhodu pa je v sezoni 2000/2001 prevzel vodilno vlogo v ekipi in bil s povpre\xc4\x8dje 20.7 to\xc4\x8dk eden najbolj\xc5\xa1ih strelcev in igralcev sezone v Evroligi. Po sezoni ga je v svoje vrste zvabil Kinder iz Bologne, ki ga je vodil znameniti italijanski trener Ettore Messina. Po dveh sezonah igranja v Italiji je zaradi finan\xc4\x8dnih te\xc5\xbeav kluba zapustil Kinder. Podpisal je pogodbo s Krko, vendar je klub zaradi hudih te\xc5\xbeav s po\xc5\xa1kodbo kolen kmalu zapustil. Zaradi po\xc5\xa1kodbe je izpustil preostanek sezone 2003/04. Po po\xc5\xa1kodbi je podpisal pogodbo z Vareseom, kjer se je kmalu vrnil na nivo iger pred po\xc5\xa1kodbami. V sezoni 2005/06 je igral v Climamiu iz Bologne. Po tej sezoni je prestopil v atenski Panathinaikos kjer je pod vodstvom znamenitega trenerja \xc5\xbdelimira "\xc5\xbdeljka" Obradovi\xc4\x87a osvojil 2 naslova gr\xc5\xa1kega prvaka, gr\xc5\xa1ki pokal in leta 2007 tudi naslov prvaka Evrolige. Pred sezono 2008/09 je prestopil k Lottomatici iz Rima, kjer je nadaljeval z izjemnimi igrami. Januarja 2009 je bil razgla\xc5\xa1en za najkoristnej\xc5\xa1ega igralca(MVP) prvega dela Evrolige. Po koncu sezone 2008/09 je zapustil Lottomatico in se septembra leta 2009 vrnil v Ljubljano k Union Olimpiji. Zaradi finan\xc4\x8dnih te\xc5\xbeav kluba je januarja 2010 zapustil Olimpijo in do konca sezone podpisal za Armani Jeans Milano. Sezono 2010/11 je za\xc4\x8del v Turk Telekomu, sredi sezone pa je prejel ponudbo ruskega velikana CSKA  iz Moskve kateremu je pomagal do naslova Ruskega dr\xc5\xbeavnega prvaka. Avgusta 2010 se je na \xc5\xbeeljo nekdaj odli\xc4\x8dnega ko\xc5\xa1arkarja danes pa trenerja Sa\xc5\xa1e \xc4\x90or\xc4\x91evi\xc4\x87a pridru\xc5\xbeil Italijanskemu prvoliga\xc5\xa1u Benettonu iz Trevisa. V sezoni 2013/2014 se je pridru\xc5\xbeil ekipi KK Krka, kjer \xc5\xa1e danes blesti kot organizator igre in je poznan kot eden najbolj\xc5\xa1ih igralcev v ligi ABA. Kariero je zaklju\xc4\x8dil leta 2015.\n_START_SECTION_\nReprezentanca\n_START_PARAGRAPH_\nBe\xc4\x8dirovi\xc4\x87 je \xc5\xbee od za\xc4\x8detka kariere stalni \xc4\x8dlan slovenske reprezentance. Izkazal se je \xc5\xbee z igranjem za mlaj\xc5\xa1e kategorije. Na mladinskem evropskem prvenstvu leta 1998 v Varni je bil razgla\xc5\xa1en za najkoristnej\xc5\xa1ega igralca turnirja(MVP), obenem pa je bil tudi prvi strelec in asistent turnirja. Leta 2000 je ekipo Slovenije, v kateri je med drugimi igral tudi Bo\xc5\xa1tjan Nachbar pripeljal do naslova evropskega prvaka do 20 let. Sam je postal tudi MVP turnirja. Za \xc4\x8dlansko reprezentanco je debitiral leta 1998 proti Slova\xc5\xa1ki v kvalifikacijah za EP 1999. Igral je na treh Evropskih prvenstvih leta 1999, 2001 in 2005. Zaigral je tudi na dveh Svetovnih prvenstvih leta 2006 in 2010 ter na kvalifikacijah za Olimpijske igre leta 2008.\n_START_SECTION_\nPo koncu igralne kariere\n_START_PARAGRAPH_\nPo koncu igranja se je sprva posvetil trenerski vlogi. Na povabilo srbskega selektorja in trenerja Sa\xc5\xa1e \xc4\x90or\xc4\x91evi\xc4\x8da, je v sezoni 2015-16 pomo\xc4\x8dnik trenerja pri gr\xc5\xa1kemu in evropskemu velikanu klubske ko\xc5\xa1arke Panathinaikosu. _NEWLINE_Zatem se je posvetil agenturi, pomo\xc4\x8di mladim igralcem. V Mariboru in Slovenski Bistrici je ustanovil ko\xc5\xa1arkarski \xc5\xa1oli za otroke, ki nosita njegovo ime.\n_START_SECTION_\nOsebno\n_START_PARAGRAPH_\nNjegov o\xc4\x8de je ko\xc5\xa1arkarski trener Memi Be\xc4\x8dirovi\xc4\x87. Govori vse jezike nekdanje Jugoslavije, tudi makedon\xc5\xa1\xc4\x8dino in alban\xc5\xa1\xc4\x8dino. Je poro\xc4\x8den in ima otroke. Njegov dedek se je priselil v Slovenijo leta 1938.'